Asisat Oshoala i el FC Barcelona han lligat un nou contracte fins al 30 de juny del 2022, després de l’acord per al traspàs a partir de l’1 de juliol entre el club blaugrana i el seu de procedència, el Dalian Quanjian. La davantera nigeriana, de 24 anys, va arribar al Barça el passat 31 de gener com a cedida per l’entitat xinesa.



En aquests quatre mesos, Oshoala ha disputat onze partits oficials com a culer i ha marcat vuit gols, entre els quals el primer de l’equip en una final de la Lliga de Campions, a Budapest.



La tres vegades millor futbolista africana de l’any es troba en aquests moments concentrada amb la selecció nigeriana abans de disputar el Mundial de França, a partir del 7 de juny. Quan el calendari ho permeti, tindrà lloc l’acte de signatura del nou contracte d’Oshoala amb el Barça.